Document ID: /fineweb-2-swissfilter-quality_10-filterrobots/filtered/02676.jsonl.gz/0

Aeroportul din Geneva a fost blocat de activiștii pentru climă
Pe aeroportul din Geneva zeci de activiști pentru schimbările climatice au protestat în timpul Convenției și Expoziției Europene pentru Aviația de Afaceri
În ciuda faptului că au anunțat că nu vor intra pe pistele de zbor pentru a protesta, activiștii pentru schimbările climatice au făcut acest lucru. Mai mulți ofițeri de poliție au intervenit pentru a îi scoate de pe pistă pe protestatarii care erau legați de avioane.
Până la ora 12:05, forțele de ordine au evacuat majoritatea activiștilor. Potrivit unui purtător de cuvânt al aeroportului, traficul aerian a fost blocat din motive de securitate iar activitatea a fost reluată în jurul orei 12:40.
Pe aeroportul din Geneva sunt expuse mai multe avioane private în cadrul Convenției și Expoziției Europene pentru Aviația de Afaceri. Activiștii pentru schimbările climatice solicită interzicerea avioanelor private. La protest au participat aproximativ 100 de activiști din 17 țări.
“Cu excepția Maltei, nicăieri în Europa nu există mai multe avioane private per locuitor decât în Elveția. Un grup de oameni super bogați exercită o presiune excesivă asupra climei și mediului”, a declarat Agnes Jezler, expert în transformarea socio-economică la Greenpeace Elveția.
Sursa articol/foto: blick